นายกรัฐมนตรี ทำบุญตักบาตรถวายเป็นพระราชกุศล เนื่องในวันคล้ายวันพระบรมราชสมภพ ในหลวง ร.9
วันนี้ (5 ธ.ค.65) พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และภริยา เป็นประธานในพิธีสงฆ์เจริญพระพุทธมนต์และทำบุญตักบาตร เนื่องในวันคล้ายวันพระบรมราชสมภพพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร วันชาติ และวันพ่อแห่งชาติ 5 ธันวาคม 2565 ณ บริเวณพิธีท้องสนามหลวง โดยสมเด็จพระราชาคณะ พระราชาคณะ และพระสงฆ์ จำนวน 189 รูป รับบิณฑบาตร โดยมีประธานองคมนตรี คณะองคมนตรี ประธานรัฐสภา ประธานศาลฎีกา ประธานวุฒิสภา ประธานองค์กรอิสระ หน่วยราชการในพระองค์ ผู้ว่าราชการกรุงเทพมหานคร ผู้บัญชาการเหล่าทัพ ผู้บัญชาการตำรวจแห่งชาติ และตัวแทนข้าราชการหน่วยงานต่างๆ เข้าร่วมพิธีโดยพร้อมเพรียงกัน จากนั้น นายกรัฐมนตรีและภริยา เป็นประธานในพิธีวางพานพุ่มดอกไม้และถวายบังคม พร้อมกล่าวน้อมรำลึกในพระมหากรุณาธิคุณอันหาที่สุดไม่ได้ของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ใจความตอนหนึ่งว่า ตลอดระยะเวลา 70 ปีในการครองราชย์ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงปฏิบัติตามพระราชปณิธานด้วยพระราชหฤทัยอันมุ่งมั่น ทรงครองแผ่นดินโดยธรรม เพื่อประโยชน์สุขของอานาประชาราษฎร์โดยถ้วนหน้า ทรงปฏิบัติบำเพ็ญพระราชกรณียกิจ นานัปประการ ด้วยพระราชวิริยะอุตสาหะเพื่อให้ทวยราษฎร์มีความผาสุกร่มเย็น และมีคุณภาพชีวิตที่ดี ทรงค้นคิดวิธีคลี่คลายบรรเทาปัญหาของราษฎรผู้ยากไร้และผู้ด้อยโอกาส โดยเฉพาะอย่างยิ่งทรงพระกรุณาพระราชทานศาสตร์พระราชาเพื่อเป็นแนวทางให้ราษฎรพึ่งพาตนเองได้อย่างเข้มแข็งและยั่งยืน โดยใช้พื้นแผ่นดินให้เกิดประโยชน์สูงสุด ผลงานโครงการมากกว่า 4,000 โครงการอันเกิดจากพระปรีชาสามารถของพระองค์ ล้วนได้รับการยกย่องสดุดีพระเกียรติคุณทั้งภายในประเทศและจากนานาประเทศ เป็นผลงานที่ทรงคุณค่าและอำนวยประโยชน์อย่างยิ่งแก่ปวงพสกนิกรไทย อีกทั้งสร้างแรงบันดาลใจให้แก่ประเทศต่างๆ หลายประเทศ นายกรัฐมนตรี พร้อมด้วยคณะรัฐมนตรี ข้าราชการ และพสกนิกรชาวไทยทุกหมู่เหล่า ต่างน้อมความจิตมั่นร้อยรวมดวงใจเป็นหนึ่งเดียวกันเพื่อแสดงความจงรักภักดีและน้อมรำลึกในพระมหากรุณาธิคุณอันหาที่สุดมิได้ หลังเสร็จสิ้นพิธีวางพานพุ่มได้เปิดให้หน่วยงานภาครัฐและภาคเอกชนทยอยเข้าวางพุ่มและถวายความเคารพหน้าพระบรมฉายาลักษณ์ ขณะที่บริเวณภายในงานมีการจัดกิจกรรมจิตอาสา ตั้งโรงครัวพระราชทาน แจกจ่ายอาหารให้กับประชาชนที่เดินทางมาร่วมพิธีภายในท้องสนามหลวง รวม 50 ร้านค้า โดยอาหารที่นำมาแจกจ่ายมีหลากหลายเมนู อาทิ ปาท่องโก๋ เครื่องดื่ม ขนมปัง ผัดไท ส้มตำ ก๋วยเตี๋ยว และข้าวกล่อง ตลอดจนมีหน่วยแพทย์พยาบาล รถสุขาเคลื่อนที่ เพื่ออำนวยความสะดวกให้แก่ประชาชนที่เดินทางมาร่วมพิธี ทั้งนี้การจัดกิจกรรมอยู่ภายใต้มาตรการด้านสาธารณสุข เพื่อป้องกันการแพร่ระบาดของโรคโควิด-19 อย่างเคร่งครัด